b'\n_START_ARTICLE_\nViktor Jusjtsjenko\n_START_SECTION_\nBiografi\n_START_PARAGRAPH_\nJusjtsjenko er \xc3\xb8konom av utdannelse. Han jobbet tidligere ved de ukrainske kontorene til Sovjetunionens statsbank. I 1993 begynte han \xc3\xa5 jobbe i den nye ukrainske statsbanken, hvor han ble \xc3\xb8verste sjef i 1997. Han var dermed en sentral person i dannelsen av Ukrainas nye nasjonalvaluta, Hryvnia, samt i etableringen av et reguleringssystem for kommersiell bankvirksomhet. Han har blitt beskyldt for \xc3\xa5 stjele betydelige bel\xc3\xb8p fra banken._NEWLINE_I desember 1999 ble Jusjtsjenko utpekt til statsminister av Ukrainas president Leonid Kutsjma. Han m\xc3\xa5tte g\xc3\xa5 fra stillingen i 2001, etter at det ble reist mistillitforslag mot ham p\xc3\xa5 grunn av en konflikt med industriledere fra kull-gruver og naturgass-selskaper. _NEWLINE_I 2002 ble Jusjtsjenko leder for koalisjonen V\xc3\xa5rt Ukraina (Nasja Ukrajina)._NEWLINE_Jusjtsjenko er gift med Katerina Jusjtsjenko-Chumatsjenko, dette er hans 2. ekteskap. Hun er ukrainsk-amerikansk, f\xc3\xb8dt i Chicago, og jobbet tidligere i den amerikanske statsadministrasjonen.\n_START_SECTION_\nPresidentvalget 2004\n_START_PARAGRAPH_\nEtter at han m\xc3\xa5tte g\xc3\xa5 av som statsminister markerte Jusjtsjenko seg som en karismatisk politiker med h\xc3\xb8y tilslutning i de vestlige og sentrale deler av landet. Han blir tildels regnet som en vestlig orientert politiker, og tildels som en moderat ukrainsk nasjonalist som \xc3\xb8nsker \xc3\xa5 gjennomf\xc3\xb8re en privatisering av den ukrainske \xc3\xb8konomien. _NEWLINE_De politiske motstanderne kritiserer ham for ubesluttsomhet og for \xc3\xa5 ha uklare politiske standpunkter. Tilhengerne hevder at dette viser Jusjtsjenkos vilje til forhandlinger, samarbeid og konsensus. _NEWLINE_Jusjtsjenkos valgkamp var basert p\xc3\xa5 direkte kontakt med velgerne, siden det statlig kontrollerte fjernsynet begrenset TV-omtalen av alle opposisjonskandidatene. Valgkampen var omstridt, bitter og tildels voldelig med beskyldninger om \xc2\xabskitne knep\xc2\xbb fra begge sider. _NEWLINE_Sent i september 2004 ble Jusjtsjenko meget syk og fl\xc3\xb8yet i all hast til Rudolfinerhaus-klinikken i Wien for medisinsk behandling. Etter behandlingen fremsto han med et pl\xc3\xb8sete og arrete ansikt. I ettertid har det blitt p\xc3\xa5vist h\xc3\xb8ye konsentrasjoner av dioksiner i blodet hans (1000 ganger h\xc3\xb8yere enn normalverdien) som legene menes skyldes forgiftning, \xc2\xabsannsynligvis inntatt oralt\xc2\xbb. Jusjtsjenko hevder at han ble forgiftet under en lunsj med lederen for Ukrainas sikkerhetstjeneste i september. I midten av desember ble de vitenskapelige analysene av Jusjtsjenkos blod offentliggjort, og de bekreftet at han hadde blitt forgiftet med TCDD (tetrachlorodibenzoparadioxin), den farligste av de kjente dioksinformene._NEWLINE_Til tross for forgiftningen var Jusjtsjenko i stand til \xc3\xa5 gjennomf\xc3\xb8re valgkampen. I f\xc3\xb8rste valgomgang fikk han 39,87% av stemmene, mens hovedopponenten Viktor Janukovytsj fikk 39,32%. Siden ingen av kandidatene fikk over 50% av stemmene, ble det avholdt en andre valgomgang. I dette fikk Janukovytsj flest stemmer, og han ble ogs\xc3\xa5 erkl\xc3\xa6rt som vinner av valget. P\xc3\xa5 grunn av p\xc3\xa5stander om valgfusk bestemte Ukrainas h\xc3\xb8yesterett at det skulle holdes en tredje valgomgang den 26. desember 2004. Jusjtsjenko gikk seirende ut av denne valgomgangen og ble innsatt som president i Ukraina den 23. januar 2005. Denne seieren har blitt omtalt som oransjerevolusjonen._NEWLINE_Jusjtsjenkos viktigste samarbeidspartner under valgkampen var lederen for partiet Moderlandet, Julija Tymosjenko, som han utnevnte til statsminister da han ble president.\n_START_SECTION_\nPresidentvalget 2010\n_START_PARAGRAPH_\nJusjtsjenko stilte som kandidat til presidentvalget i Ukraina i januar 2010, men ble sl\xc3\xa5tt ut i f\xc3\xb8rste valgomgang med bare 5,5\xc2\xa0% av stemmene.\n_START_SECTION_\nKritikk\n_START_PARAGRAPH_\nJusjtsjenko har blitt skarpt kritisert for at han i 2010 tildelte tittelen "Helt av Ukraina" til Stepan Bandera, lederen for Organisasjonen av Ukrainske Nasjonalister (OUN), som samarbeidet med Nazi-Tyskland om kampen mot sovjetiske styrker og partisaner under andre verdenskrig .\n_START_SECTION_\nUtmerkelser\n_START_PARAGRAPH_\nJusjtsjenko mottok i 2005 Den hvite \xc3\xb8rns orden fra Polens president.'